Diari Oficial de la Generalitat Valenciana


Sumari del DOGV 9084, del 14-05-2021 (2021/5237)

DECRET 59/2021, de 7 de maig, del Consell, d'aprovació de les bases reguladores i concessió directa d'ajudes a l'Associació Valenciana de Solidaritat amb Àfrica-AVSA, Federació de Centres Juvenils Don Bosco CV i Xateba pels drets de la dona.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9084

Data del DOGV
:   14-05-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/5237


Data del document
:   07-05-2021

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Decret

Descriptors 

:   * Vicepresidència i Conselleria d'Igualtat i Polítiques Inclusives
    * drets de la dona
    * ajuda pública
    * associació
    * dona

DECRET 59/2021, de 7 de maig, del Consell, d'aprovació de les bases reguladores i concessió directa d'ajudes a l'Associació Valenciana de Solidaritat amb Àfrica-AVSA, Federació de Centres Juvenils Don Bosco CV i Xateba pels drets de la dona. [2021/5237]  
Aquest decret té com a objecte establir les normes reguladores per a la concessió directa de subvencions, amb caràcter excepcional, per a la realització de programes i activitats de caràcter social en l'àmbit territorial de Xàtiva.  
L'article 22.2.c de la Llei 38/2003, de 17 de novembre, general de subvencions, estableix la possibilitat de concedir excepcionalment de manera directa subvencions en què s'acrediten raons d'interés públic, social, econòmic o humanitari, o altres degudament justificades que dificulten la seua convocatòria pública.  
L'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, regula el contingut mínim de les bases reguladores d'aquestes subvencions, així com alguns dels tràmits que han de desenvolupar-se durant el procediment d'elaboració, i assenyala que aquestes bases no tindran la consideració de disposicions de caràcter general. Per a donar cobertura a les obligacions econòmiques derivades d'aquest decret, es tramitarà, d'acord amb l'article 168.1.C de la Llei 1/2015, l'oportuna modificació de crèdit una vegada aprovat el decret.  
  
La dotació econòmica per a aquestes subvencions, d'una quantia de 41.661,00 ?, procedeix de l'ingrés que s'ha produït en la Generalitat d'un llegat acceptat per la vicepresidenta i consellera d'Igualtat i Polítiques Inclusives, de conformitat amb l'article 43.1 de la Llei 14/2003, de 10 d'abril, de patrimoni de la Generalitat Valenciana.  
D'acord amb la normativa d'aplicació (article 747 del Codi Civil), el llegat s'ha d'adjudicar a establiments benèfics del domicili del difunt, que en aquest cas era de la localitat de Xàtiva, i correspon a l'Administració de la Generalitat la seua determinació.  
Per a seleccionar els establiments benèfics, la vicepresidenta i consellera d'Igualtat i Polítiques Inclusives va sol·licitar propostes als seus centres directius de les entitats que realitzen una activitat d'acció social en l'àmbit territorial de Xàtiva.  
Les entitats proposades com a beneficiàries han presentat un programa amb actuacions a desenvolupar per a la integració de persones migrants, la millora de la infància i de la joventut a través del voluntariat, i l'impuls de les polítiques d'igualtat i contra la violència de gènere dins de l'àmbit territorial de Xàtiva. Les finalitats indicades en el pla d'actuació i programa de cadascuna de les entitats beneficiàries presenten un evident interés social, i són, com a entitats sense ànim de lucre d'acord amb els fins socials i activitats que desenvolupen, idònies per a percebre la subvenció i desenvolupar les actuacions de millora en els seus col·lectius.  
D'altra banda, s'estableix que l'òrgan competent per a la gestió de cada subvenció siga la direcció general a què corresponguen les competències d'execució de les polítiques generals en matèria d'igualtat en la diversitat, dona i inclusió social.  
Les subvencions que es concedeixen mitjançant aquest decret no cal que siguen notificades a la Comissió Europea, per no complir les condicions de l'article 107 del Tractat de Funcionament de la Unió Europea; en concret, per no suposar avantatge econòmic, ja que les entitats a què van dirigides les subvencions no exerceixen activitat econòmica que puga oferir béns o serveis en el mercat, i, per això, no hi ha possibilitat de falsejament de la competència que afecte els intercanvis comercials entre estats membres, en aplicació del que es disposa en el Decret 128/2017, de 29 de setembre, del Consell.  
En conseqüència, d'acord amb el que estableix l'article 28.c de la Llei 5/1983, de 30 de desembre, de la Generalitat, del Consell, a proposta de la vicepresidenta i consellera d'Igualtat i Polítiques Inclusives, de la Generalitat, prèvia deliberació del Consell, en la reunió de 7 de maig de 2021,  
  
DECRETE  
  
Article 1. Objecte  
Aquest decret té com a objecte regular la concessió directa de tres subvencions, de caràcter excepcional per a la realització d'un conjunt de programes i activitats de caràcter social, destinades a les entitats:  
  
- Associació Valenciana de Solidaritat amb Àfrica-AVSA.  
- Federació de Centres Juvenils Don Bosco CV.  
- Xateba pels drets de la dona.  
  
Article 2. Procediment de concessió  
1. Les subvencions regulades per aquest decret tenen caràcter singular en virtut del que es disposa en els articles 22.2.c i 28, apartats 2 i 3, de la Llei 38/2003, de 17 de novembre, general de subvencions, i en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvenciones, per concórrer raons d'interés públic i social, i atenent l'especial interés que suposa la implementació de les actuacions assenyalades en l'article anterior.  
2. Cada direcció general competent per raó de la matèria en l'àmbit de cadascuna de les entitats beneficiàries de la subvenció realitzarà totes les actuacions de gestió de subvencions.  
  
Article 3. Quantia i finançament  
1. Les subvencions que s'atorguen per concessió directa per a l'any 2021 per aquest decret pugen a un import total de 41.661,00 ?, amb càrrec als programes pressupostaris següents:  
- Programa pressupostari 313.80, Igualtat en la diversitat.  
- Programa pressupostari 313.50, Inclusió social.  
- Programa pressupostari 323.10, Igualtat de gènere.  
2. Per a donar cobertura a les obligacions econòmiques derivades d'aquest decret, es tramitarà, d'acord amb l'article 168.1. apartat C de la Llei 1/2015, l'oportuna modificació de crèdit una vegada aprovat.  
  
Article 4. Entitats beneficiàries i quantia de la subvenció  
Seran beneficiàries de les subvencions regulades per aquest decret:  
a) Associació Valenciana de Solidaritat amb Àfrica-AVSA.  
Programa «Des del passat, vam construir el futur».  
Quantia de 13.887,00 ?.  
b) Federació de Centres Juvenils Don Bosco CV.  
Programa «Sensibilització, formació i promoció del voluntariat».  
  
Quantia de 13.887,00 ?.  
c) Xateba pels drets de la dona.  
Programa «Xàtiva Violeta».   
Quantia de 13.887,00 ?.  
  
Article 5. Desenvolupament d'actuacions  
Les entitats beneficiàries realitzaran les actuacions subvencionades següents:  
a) Programa «Des del passat, vam construir el futur», a desenvolupar per l'Associació Valenciana de Solidaritat amb Àfrica-AVSA: rehabilitació i equipament de la Casa de Natzaret per a l'acolliment integral de persones migrants en situació d'exclusió social i alta vulnerabilitat.  
  
b) Programa «Sensibilització, formació i promoció del voluntariat», a desenvolupar per la Federació de Centres Juvenils Don Bosco CV: l'objectiu del programa és la realització d'actuacions per a la generació de moments ludicoformatius entorn del voluntariat, el desenvolupament de dinàmiques per a la sensibilització, el coneixement i la cerca de necessitats socials, específicament en l'entorn, la realització de càpsules formatives per als equips de persones voluntàries.  
  
c) Programa «Xàtiva Violeta», a desenvolupar per Xateba pels drets de la dona: la visibilització i empoderament de les dones diverses de la ciutat des de la mirada interseccional, el feminisme i la igualtat a Xàtiva; la sensibilització i formació contra les violències masclistes, facilitant espais de reflexió, participació i formació feminista; l'impuls de l'acció col·lectiva cap a la igualtat i equitat de gènere a la ciutat; la implementació de les mesures per a la construcció d'igualtat en la vida quotidiana de la ciutat.  
  
Article 6. Obligacions de les entitats beneficiàries  
L'entitat beneficiària d'aquesta subvenció quedarà obligada a:  
a) Comunicar a la direcció general competent en relació amb el seu àmbit d'actuació la concessió d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en aquest decret. Aquesta comunicació haurà d'efectuar-se només es conega, i, en tot cas, amb anterioritat a la justificació de l'aplicació donada als fons percebuts.  
b) Sotmetre's a la normativa sobre supervisió, seguiment i control de subvencions, així com facilitar tota la informació requerida per l'òrgan gestor de la subvenció.  
c) De conformitat amb el que es preveu en l'article 3.2 Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, l'entitat beneficiària haurà de donar l'adequada publicitat a l'ajuda, indicant com a entitat concedent la Generalitat, l'import rebut i el programa, activitat, inversió o actuació subvencionada. La difusió d'aquesta informació es realitzarà preferentment a través de les corresponents pàgines web, sense perjudici que s'haja de fer constar en escrits, anuncis, publicacions, rètols i qualsevol suport. En cas que no disposen de pàgina web on realitzar aquesta publicitat, podran complir aquesta obligació a través del portal que pose a la seua disposició la Generalitat. Sense perjudici de l'anterior, l'entitat beneficiària haurà de fer constar en escrits, anuncis, publicacions, rètols o qualsevol altre suport que aquesta subvenció procedeix d'un llegat.  
  
d) Quedar, en tot cas, subjectes a les obligacions imposades per l'article 14 i concordants de la Llei 38/2003.  
  
Article 7. Subcontractació  
Als efectes previstos en l'article 29.2 de l'esmentada Llei 38/2003, s'autoritza la subcontractació de totes les activitats subvencionades d'acord amb els límits següents:  
a) Per a la realització dels programes «Sensibilització, formació i promoció del voluntariat» i «Xàtiva Violeta», podrà subcontractar-se fins a un 50 % de l'import de l'activitat subvencionada. En el cas del programa «Xàtiva Violeta» únicament podran ser objecte de subcontractació les activitats formatives.  
b) Per a la realització del programa «Des del passat, vam construir el futur» podrà subcontractar-se fins al 100 % de l'actuació subvencionada.  
  
Article 8. Pagament de la subvenció  
1. Les subvencions regulades en aquest decret s'abonaran de la manera següent:  
a) En el cas dels programes «Sensibilització, formació i promoció del voluntariat» i «Xàtiva Violeta»:  
- Es lliurarà un 65 % de l'import de la subvenció, després de la concessió d'aquesta.  
- El 35 % restant es lliurarà després de l'aportació i comprovació de la documentació justificativa de l'efectiva i correcta aplicació de l'import inicialment anticipat.  
El termini màxim per a la justificació del lliurament de la bestreta de la subvenció finalitzarà el 30 de setembre de 2021 i el de la resta el 30 de novembre 2021.  
b) Programa «Des del passat, vam construir el futur»: l'abonament de l'ajuda es realitzarà en un sol pagament, després de l'aportació i comprovació de la justificació documental de l'adequada realització de les actuacions i de la correcta imputació de les despeses a la subvenció concedida, abans del 30 de novembre de 2021.  
  
Article 9. Despeses subvencionables i justificació de l'aplicació donada a les subvencions  
1. Es consideren despeses subvencionables aquelles que amb caràcter general s'estableixen en l'article 31 de la Llei 38/2003.  
2. L'entitat beneficiària haurà de presentar, davant l'òrgan gestor, l'adequada justificació de la subvenció, de la realització de l'activitat, del compliment de les condicions imposades i de la consecució dels objectius previstos en la concessió de la subvenció.  
3. En concret, l'entitat beneficiària haurà de presentar un compte justificatiu de la despesa total efectuada per l'entitat en el programa subvencionat, que haurà de contindre la informació següent:  
a) Una memòria explicativa de la realització de les actuacions que conformen el programa subvencionat signada per la persona que té la representació de l'entitat.  
b) Una memòria econòmica justificativa del cost de les actuacions realitzades per a desenvolupar el programa signada per la persona que té la representació de l'entitat, que contindrà:  
1r. Una relació classificada de les despeses del programa, amb identificació de la persona creditora i del document, el seu import, la data d'emissió i, si escau, la data de pagament. En cas que en la realització de l'actuació haja participat personal pertanyent a la plantilla ordinària de l'entitat, s'especificarà el percentatge de dedicació de la seua jornada laboral a aquesta i l'import a imputar com a cost salarial no podrà superar aquest percentatge.  
2n. Les factures o documents de valor probatori equivalent en el tràfic juridicomercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament.  
4. Les entitats beneficiàries de les subvencions regulades en aquest decret hauran de justificar la totalitat de les despeses objecte de la subvenció que hagen sigut finançades amb aquesta durant el present exercici i, com a màxim, abans del 30 de novembre de 2021.  
5. Transcorregut el termini assenyalat per a la presentació de la documentació sense que aquesta s'haja realitzat, que la justificació fora insuficient o no es compliren les condicions estipulades, podrà derivar-se una regularització que implicarà l'exigència del reintegrament dels imports indegudament percebuts, després de la resolució prèvia degudament notificada a l'entitat basada en aquest incompliment.  
  
Article 10. Règim jurídic  
Aquestes subvencions es regiran, a més de pel que es disposa en aquest decret, per la Llei 38/2003, de 17 de novembre, general de subvencions, i pel seu reglament de desenvolupament, excepte en allò que afecte els principis de publicitat i concurrència, i també pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i tota altra normativa vigent que siga aplicable.  
  
Article 11. Compatibilitat de les ajudes  
L'ajuda concedida serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals, i concedits per a la mateixa finalitat prevista en aquest decret. Aquesta compatibilitat estarà condicionada al fet que l'import de les ajudes, aïlladament o en concurrència amb unes altres, no supere el cost de l'activitat subvencionada. Tot això de conformitat amb l'article 65.3. del reglament de la Llei 38/2003, i l'article 168.1.C, apartat c, de la Llei 1/2015.  
  
Article 12. Minoració, anul·lació i reintegrament de les subvencions  
1. Es reduirà proporcionalment la subvenció en cas que la justificació de les despeses realitzades no arribe a la quantia atorgada, i també quan s'haja subvencionat una part del cost total de l'activitat i no es justifique l'import total de la despesa que suposa el desenvolupament de l'activitat esmentada.  
2. La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas, es garantirà el dret de l'audiència de l'interessat.  
3. En els casos previstos en l'article 37 de la Llei general de subvencions, les entitats beneficiàries hauran de reintegrar la totalitat o una part de la quantitat percebuda més els corresponents interessos de demora. En aquests casos es procedirà a la incoació de l'oportú expedient que, amb audiència prèvia de l'interessat, serà resolt per la persona titular de l'òrgan gestor de la subvenció.  
4. El falsejament o l'ocultació de dades i documents, ja que afecten substancialment la concessió i lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent.  
5. La Vicepresidència i Conselleria d'Igualtat i Polítiques Inclusives realitzarà totes les inspeccions tècniques i administratives que considere necessàries a fi de conformar la correcta execució de l'actuació subvencionada.  
  
Article 13. Delegació de facultats d'execució  
Es faculta les persones titulars de les direccions generals competents en matèria d'igualtat en la diversitat, dona i inclusió social, per a l'exercici de tots els actes d'execució que siguen necessaris per al compliment d'aquest decret i la implantació de les seues previsions, en l'àmbit de les subvencions atorgades per raó de la seua matèria.  
  
Article 14. Efectes  
Aquest decret produirà efectes l'endemà de la publicació en el Diari Oficial de la Generalitat Valenciana.  
  
Article 15. Recursos  
Contra les bases regulades per aquest decret, que posen fi a la via administrativa, es podrà interposar un recurs contenciós administratiu en el termini de dos mesos, a comptar des de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
  
Guardamar del Segura, 7 de maig de 2021  
  
El president de la Generalitat,  
XIMO PUIG I FERRER  
  
La vicepresidenta i consellera d'Igualtat  
i Polítiques Inclusives,  
MÓNICA OLTRA JARQUE